La Casa de Cultura de Burjassot acull la Fira de Projectes Empresarials del Col·legi Juan XXIII
2025-07-24

L’Institut Municipal de Cultura i Joventut de Burjassot, des de l’Agència Jove, i el Col·legi Juan XXIII, porten tres anys treballant, braç a braç, en un projecte comú que en 2016 aconsegueix la seua quarta edició: la Fira de Projectes Empresarials, a càrrec dels alumnes del Cicle Formatiu en Grau Superior d’Administració i Finances. La Fira tindrà lloc el dijous 3 de març, des de les 10 h, en l’Auditori de la Casa de Cultura.

Enguany es presentaran set projectes d’empresa diferents. Els alumnes responsables de cada projecte muntaran un estand en el qual podran donar a conéixer la seua idea de negoci, explicar exhaustivament tot el pla d’empresa que han desenvolupat i també defensar-ho davant la comissió d’experts que, al llarg del matí, passaran per cadascun dels estands. La comissió d’experts està conformada per membres de l’àrea de Promoció Econòmica de CEMEF, així com per membres de l’IMCJB. El Col·legi Juan XXIII atorgarà un premi, valorat en 100 euros al projecte millor valorat pels assistents.

Els projectes que es presentaran són VIY Export, All Events, Streat VLC, Fresh Mediterranean, Davaric Restaurant, Green Paradise i Gospa S.L.